Helgi Jensson hefur óskað eftir rökstuðningi frá dómsmálaráðuneytinu vegna skipunar í embætti lögreglustjóra á Norðurlandi vestra. Tilkynnt var í gær að ráðuneytið hefði skipað Birgi Jónasson í embættið en hæfnisnefnd hafði aftur á móti metið Helga hæfastan umsækjenda.
Umsóknarfrestur um embættið rann út 19. apríl. Átta sóttu um og komst hæfnisnefnd að þeirri niðurstöðu að allir uppfylltu þeir almenn hæfnisskilyrði. Í umsögn nefndarinnar segir að þegar tekið sé tillit til heildarmats á hæfnisþáttum standi Helgi Jensson öðrum umsækjendum framar og sé mjög vel hæfur til að gegna embætti lögreglustjórans á Norðurlandi vestra. Embættið sé að mörgu leyti áþekkt því sem hann hafi starfað hjá en hann hefur verið staðgengill bæði sýslumanna og lögreglustjóra í nær þrjá áratugi.
Fréttastofa náði tali af Helga í morgun. Hann hefur óskað eftir rökstuðningi frá dómsmálaráðuneyti vegna skipunarinnar.
Næstur á eftir Helga í hæfnismatinu var Birgir Jónasson. Tilkynnt var á vef dómsmálaráðuneytis í gær að hann hefði verið skipaður lögreglustjóri á Norðurlandi vestra. Nefndin mat hann vel hæfan til að gegna embættinu. Í umsögn hennar segir að þó að hann hafi minni reynslu á því sviði sem um ræði hafi hann fjölbreyttari reynslu en Helgi. Birgir hafi sinnt kennslu og hafi meiri yfirsýn yfir aðra þætti innan lögreglunnar sem geti nýst vel í umræddu embætti.
Fréttastofa hefur sent dómsmálaráðuneyti fyrirspurn vegna málsins.
Dómsmálaráðherra hefur skipað þann sem metinn var næst hæfastur í embætti lögreglustjóra á Norðurlandi vestra. Sá sem metinn var hæfastur hefur óskað eftir rökstuðningi fyrir skipuninni. 